บริษัท อีโนเว รับเบอร์ จำกัด (มหาชน) (“บริษัทฯ”) จัดตั้งเมื่อวันที่ 15 ธันวาคม 2512
โดยเป็นการร่วมทุนระหว่างผู้ถือหุ้นกลุ่มลี้อิสสระนุกูลกับบริษัท อีโนเว รับเบอร์ จำกัด ประเทศญี่ปุ่น
ซึ่งเป็นหนึ่งในผู้นำด้านเทคโนโลยีและการผลิตผลิตภัณฑ์ยางของประเทศญี่ปุ่น ปัจจุบันบริษัทฯ
มีทุนจดทะเบียน 200 ล้านบาท ดำเนินธุรกิจผลิตและจำหน่ายผลิตภัณฑ์ยาง ประกอบด้วย
ชิ้นส่วนยางอุตสาหกรรมซึ่งใช้ในอุตสาหกรรมยานยนต์และอุตสาหกรรมอื่นๆ,
ยางนอก-ยางในรถจักรยานยนต์, และวงล้อรถจักรยานยนต์ ภายใต้เครื่องหมายการค้า “IRC”
โดยมีลูกค้าในอุตสาหกรรมยานยนต์เป็นลูกค้าหลัก
แต่เนื่องจากสภาพตลาดมีความต้องการในผลิตภัณฑ์ที่ค่อนข้างหลากหลาย บริษัทฯ
จึงได้จัดตั้งบริษัทย่อย คือ บริษัท ไออาร์ซี (เอซีย) รีเสิร์ช จำกัด
เพื่อสนับสนุนงานด้านการวิจัยและพัฒนาผลิตภัณฑ์ของบริษัท และ บริษัท คินโนะ โฮชิ เอ็นจิเนียริ่ง
จำกัด เพื่อสนับสนุนงานสร้างแม่พิมพ์เพื่อใช้ในการกระบวนการผลิต
ซึ่งองค์ประกอบนี้ถือเป็นข้อได้เปรียบทางการแข่งขันของบริษัทฯ

ณ สิ้นปีบัญชี 30 กันยายน 2551 บริษัทฯ มีรายได้จากการขายและบริการเพิ่มขึ้น 766.75
ล้านบาทหรือร้อยละ 15.71 ในขณะที่ต้นทุนขายต่อยอดขายเพิ่มขึ้นเช่นกันร้อยละ 1.97
เนื่องจากการเพิ่มขึ้นและผันผวนของราคาวัตถุดิบหลักอย่างยางธรรมชาติและยางสังเคราะห์
ซึ่งเป็นผลมาจากราคาเฉลี่ยของน้ำมันดิบในตลาดโลกในช่วงปีบัญชีที่ผ่านมาปรับตัวสูงขึ้นอย่างต่อเนื่อง
บริษัทฯ ได้พยายามอย่างมากในการบริหารต้นทุนการผลิตและค่าใช้จ่ายต่างๆ
ใช้การวิจัยและพัฒนาเข้ามาช่วยพัฒนาต้นทุนให้คุ้มค่าและมีประสิทธิผลที่สุด
รวมถึงทยอยปรับราคาขายให้สอดคล้องกับต้นทุนที่เพิ่มขึ้นเพื่อที่จะบรรเทาผลกระทบดังกล่าว
ค่าใช้จ่ายในการขายสูงขึ้นร้อยละ 5.59
เนื่องจากปริมาณขายเพิ่มขึ้นประกอบต้นทุนการขนส่งเพิ่มขึ้นจากราคาน้ำมันที่เพิ่มขึ้น บริษัทฯ
ได้บันทึกกำไรสุทธิจำนวน 277.23 ล้านบาท ในปี 2551 เปรียบเทียบกับปีก่อนหน้า บริษัทฯ
มีกำไรสุทธิลดลงร้อยละ 5.29 เนื่องจากภาวะต้นทุนที่เพิ่มสูงขึ้นดังที่กล่าวมา อย่างไรก็ดีบริษัทฯ
ยังคงรักษาวินัยทางการเงินอย่างเข็มงวด มีการทยอยคืนเงินกู้มาโดยตลอด
เป็นผลให้อัตราส่วนหนี้สินต่อทุน (D/E Ratio) ยังคงอยู่ในระดับต่ำ

ภารกิจที่สำคัญนอกเหนือจากการพัฒนาธุรกิจให้เติบโตแล้ว บริษัทฯ
ยังให้ความสำคัญกับการพัฒนาสังคมและสิ่งแวดล้อม โดยบริษัทฯ
ได้มีส่วนร่วมในการสนับสนุนชุมชนและสังคมในกิจกรรมต่างๆ อาทิ
การสนับสนุนเงินทุนการศึกษาให้กับนักเรียนที่ขาดทุนทรัพย์ รณรงค์โครงการขับขี่ปลอดภัย “โครงการ
IRC ride for life”
ซึ่งจัดเป็นประจำทุกปีเพื่อส่งเสริมให้ผู้ขับขี่รถจักรยานยนต์รู้จักการขับขี่อย่างถูกต้องตามกฎจราจรและมีความปลอดภัยบนท้องถนน
และหลังจากบริษัทฯ ได้รับการรับรองมาตรฐานระบบการจัดการสิ่งแวดล้อม ISO 14001 ในปี
2550 บริษัทฯ ยังคงดำเนินการด้านสิ่งแวดล้อมอย่างต่อเนื่อง

สำหรับปี 2551 บริษัทฯ ได้ปฏิบัติตามข้อกำหนดของกฎหมาย
ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.)
และตลาดหลักทรัพย์แห่งประเทศไทย และได้พยายามปรับปรุงการดำเนินงานในด้านต่างๆ
อย่างต่อเนื่องตามหลักการกำกับดูแลกิจการที่ดีสำหรับบริษัทจดทะเบียน ปี 2549
เป็นผลให้ได้รับการประเมินผลสำรวจการกำกับดูแลกิจการบริษัทจดทะเบียนประจำปี 2551
โดยสมาคมส่งเสริมสถาบันกรรมการบริษัทไทย ตลาดหลักทรัพย์ฯ และสำนักงาน ก.ล.ต.
อยู่ในระดับ“ดี” และผลจากการปรับปรุงคุณภาพการประชุมผู้ถือหุ้น

ประจำปี 2551 ทำให้บริษัทฯ
ได้รับผลการประเมินจากสำนักงานคณะกรรมการกำกับหลักทรัพย์และตลาดหลักทรัพย์ร่วมกับสมาคมส่งเสริมผู้ลงทุนไทยและสมาคมบริษัทจดทะเบียนดีขึ้นมากอยู่ในระดับดีเป็นปีที่สองติดต่อกัน,
ในเดือนมกราคม 2551
คณะกรรมการบริษัทเห็นชอบให้มีการกำหนดบทบาทหน้าที่ของคณะกรรมการและผู้บริหารแยกออกจากกันให้ชัดเจน,
เดือนสิงหาคม 2551
คณะกรรมการบริษัทแต่งตั้งเลขานุการบริษัทและอนุมัติในหลักการการเข้าทำรายการเกี่ยวโยงที่มีเงื่อนไขการค้าโดยทั่วไป,
เดือนพฤศจิกายน 2551
คณะกรรมการบริษัทอนุมัตินิยามกรรมการอิสระและกฎบัตรกรรมการตรวจสอบใหม่ให้สอดคล้องกับข้อบังคับสำนักงานคณะกรรมการกำกับหลักทรัพย์และตลาดหลักทรัพย์และตลาดหลักทรัพย์
เป็นต้น